
Text rozhodnutia
Súd: Krajský súd Bratislava Spisová značka: 3Co/182/2017 Identifikačné číslo súdneho spisu: 1616206943 Dátum vydania rozhodnutia: 26. 02. 2019 Meno a priezvisko sudcu, VSÚ: JUDr. Ing. Mario Dubaň ECLI: ECLI:SK:KSBA:2019:1616206943.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Ing. Maria Dubaňa a sudcov JUDr. Ivany Štiftovej a JUDr. Romana Majerského, v sporovej veci žalobkyne: M. P., F.. XX.X.XXXX, H. X, E., zastúpenej Advokátska kancelária Prachová & Partners, s.r.o., Miletičova 21, Bratislava, proti žalovanému: POHOTOVOSŤ, s.r.o., Pribinova 25, Bratislava, o určenie neplatnosti zmluvy o spotrebiteľskom úvere a iné, na odvolanie žalovaného proti rozsudku Okresného súdu Malacky č.k. 27Csp/72/2016-47, zo dňa 21.3.2017, takto r o z h o d o l : I. Odvolací súd rozsudok súdu prvej inštancie v napadnutých častiach, vo výrokoch I., II. a III. a vo výroku o náhrade trov konania potvrdzuje. II. Odvolanie žalovaného proti rozsudku v napadnutej zamietajúcej časti (vo výroku IV.) odmieta. III. Žalobkyni priznáva proti žalovanému plný nárok na náhradu trov odvolacieho konania. o d ô v o d n e n i e : 1. Napadnutým rozsudkom súd prvej inštancie výrokom I. určil, že Zmluva o spotrebiteľskom úvere č. 105701416, uzavretá 27.8.2014 medzi žalobkyňou a žalovaným, je v časti bodu 2, týkajúceho sa dojednaného úroku vo výške 23,22 % neplatná; výrokom II. určil, že zmluvná podmienka v Zmluve o spotrebiteľskom úvere č. 105701416, uzavretej 27.8.2014, v časti dojednaných nákladov za vypracovanie a uzavretie zmluvy („administratívnych poplatkov“) je neprijateľná zmluvná podmienka; výrokom III. určil, že úver poskytnutý na základe Zmluvy o spotrebiteľskom úvere č. 105701416, ktorá bola uzavretá medzi žalobkyňou a žalovaným 27.8.2014, je bezúročný a bez poplatkov; výrokom IV. vo zvyšku žalobu zamietol a výrokom V. priznal žalobkyni nárok na náhradu trov konania voči žalovanému v rozsahu 100 % vo výške, o ktorej rozhodne samostatným uznesením po právoplatnosti rozsudku. V odôvodnení uviedol, že žalobou doručenou súdu 15.8.2016 sa žalobkyňa domáhala, aby súd rozsudkom určil, že Zmluva o spotrebiteľskom úvere č. 105701416, uzavretá medzi žalobkyňou a žalovaným 27.8.2014, je neplatná; v prípade ak súd dospeje k záveru, že Zmluva nie je neplatná, žiadal, aby vydal rozsudok, ktorým by určil, že úver zo Zmluvy o spotrebiteľskom úvere č. 105701416 uzavretej medzi žalobcom a žalovaným 27.8.2014 je bezúročný a bez poplatkov. 2. Pokiaľ ide o stručný obsah napadnutého rozhodnutia (§ 393 ods. 2 zákona č. 160/2015 Z.z. Civilný sporový poriadok, ďalej len „C.s.p.“) súd prvej inštancie vo vzťahu k žalobnému petitu poukázal na to, že formulácia žalobného petitu žalobkyňou naznačuje, že mala úmysel petit žaloby formulovať ako tzv. eventuálny petit. V tejto súvislosti ozrejmil, že eventuálnym petitom môže žalobca žiadať, aby bol žalovaný zaviazaný na určité plnenie a pre prípad, že nastane určitá situácia, aby poskytol iné plnenie; eventuálny petit je teda taký, keď žalobca požaduje uloženie určitej povinnosti, resp. prisúdenie určitého plnenia (primárny petit) s tým, že pre prípad, ak tento prvý (primárny petit) bude zamietnutý (napr. pre nemožnosť plnenia) súčasne požaduje, aby bolo rozhodnuté o druhom (eventuálnom) petite. Obidva výroky, či už primárny alebo eventuálny, vychádzajú z rovnakej skutkovej okolnosti, skutočnosti (napr. uzatvorenie zmluvy), z rovnakého posúdenia tejto zmluvy (napr. platne uzatvorená zmluva, neplatne uzatvorená zmluva). Eventualita prichádza vo všeobecnosti do úvahy až v štádiu plnenia na základe týchto skutočností a ich posúdenia, pričom spočíva v tom, že buď bude žalovanému uložená povinnosť vydať vec alebo v prípade neexistencie tejto veci, povinnosť zaplatiť jej peňažný ekvivalent; v eventuálnom výroku žalobkyňa žiadala určiť, že zmluva je bezúročná a bez poplatkov, čo predpokladá platnosť zmluvy o spotrebiteľskom úvere. Primárnym výrokom však žalobkyňa žiadala určiť zmluvu o spotrebiteľskom úvere za neplatnú ako celok; takáto požiadavka nezodpovedá eventuálnemu petitu, preto súd prvej inštancie o návrhoch žalobkyne rozhodoval ako o dvoch samostatných petitoch (podobne aj rozhodnutie Najvyššieho súdu SR zo dňa 8.10.2008, sp. zn. 5 Cdo 195/2008). 3. Súd prvej inštancie po preskúmaní existencie naliehavého právneho záujmu na podanej žalobe v zmysle § 137 písm. c) C.s.p., so zreteľom na cieľ sledovaný podaním určovacej žaloby a konečný zmysel žalobcom navrhovaného rozhodnutia; dospel k záveru o preukázaní naliehavého právneho záujmu na určení, že zmluva je platná, resp. bezúročná a bez poplatkov. 4. Súd prvej inštancie vychádzal z toho, že zmluva o spotrebiteľskom úvere, uzavretá medzi žalobkyňou a žalovaným, je typickou spotrebiteľskou zmluvou v zmysle zákona č. 250/2007 Z.z. a v zmysle § 52 ods. 1 Občianskeho zákonníka, nakoľko ide o štandardnú formulárovú zmluvu, uzavretú medzi žalovaným - veriteľom ako dodávateľom a žalobkyňou - dlžníkom ako spotrebiteľom - a súčasne - že predmetná zmluva je aj zmluvou o spotrebiteľskom úvere v zmysle § 2 písm. a), písm. b), písm. d) zákona č. 129/2010 Z.z. a právny vzťah medzi účastníkmi možno zaradiť medzi zmluvy, na ktoré sa daný zákon vzťahuje; následne zmluva potom musí obsahovať náležitosti stanovené v § 9 tohto zákona. 5. Vo vzťahu k posúdeniu platnosti zmluvy o spotrebiteľskom úvere z dôvodu neprimerane vysokých úrokov, nákladov spojených s úverom a z dôvodu veľkého počtu neprijateľných zmluvných podmienok, súd prvej inštancie poukázal na to, že podľa úrokových mier z nových úverov zverejnených NBS predstavoval úrok pri spotrebiteľských úveroch do 1 roka (zmluva medzi stranami bola dojednaná tak, že žalobca sa zaviazal vrátiť úver do 12 mesiacov od jej uzavretia, t. j. v 12-tich mesačných splátkach) v mesiaci august 2014 výšku 7,35 %. Úroková sadzba v zmluve bola určená na 23,22 %, z čoho vyvodil, že dohodnutá úroková sadzba 23,22 % predstavuje 3,15 násobok úrokovej miery úverov zverejnených NBS; bol názoru, že úvery poskytované nebankovými subjektami nemôžu byť úročené rovnakými sadzbami ako bankové úvery; dôvodil, že s ohľadom na vyššie podnikateľské riziko je prípustné, aby úroky nebankových spoločností boli vyššie ako úroky bankových úverov, nie je však prípustné, aby tieto úvery obsahovali až trojnásobne vyššiu úrokovú sadzbu oproti bežným bankovým úverom. Takéto dojednanie úrokovej sadzby v zmluve preto s poukazom na § 39 Občianskeho zákonníka považoval za rozporné s dobrými mravmi. 6. Súd prvej inštancie ďalej konštatoval, že hoci zmluva uzavretá medzi žalobkyňou a žalovaným 28.7.2014 je vo svojej podstate zmluvou o úvere v zmysle § 497 Obchodného zákonníka, podľa ktorého je podstatnou zložkou tohto zmluvného typu aj dohoda o výške úrokov, ktoré je povinný dlžník veriteľovi zaplatiť, nemožno ju z dôvodu neplatnosti dojednania o úrokoch určiť za neplatnú ako celok. Význam ochrany spotrebiteľa je chrániť slabšiu stranu a z toho vyplýva zásah normotvorcu, ktorý nekalé dojednania vyhlasuje za neplatné (nezáväzné); v zásade ide o výnimku a čl. 6 smernice 93/13/EHS, ktorý preferuje čiastočnú neplatnosť pred neplatnosťou celej zmluvy, ak zmluva môže ďalej existovať. Otázka, či zmluva môže ďalej existovať, by sa však nemala posudzovať na základe subjektívneho kritéria, či celková neplatnosť je pre spotrebiteľa výhodnejšia. Ozrejmil, že neplatnosť dojednania o úrokoch v zmluve o úvere nespôsobuje sama osebe neplatnosť zmluvy o úvere ako celku, a to z dôvodu oddeliteľnosti časti dojednania o úrokoch od ostatného obsahu zmluvy. Súd prvej inštancie ďalej vychádzal z toho, že podstatou zmluvného vzťahu medzi žalobkyňou a žalovaným bolo dočasné poskytnutie peňažných prostriedkov, k čomu nesporne smeroval úmysel oboch strán. Žalobkyňa pristúpila k zmluvnému vzťahu z dôvodu, že mala úmysel získať peňažné prostriedky a úmyslom žalovaného v rámci tohto zmluvného vzťahu zas bolo tieto peňažné prostriedky žalobkyni dočasne poskytnúť; zmluvu teda v tejto časti považoval za platne dojednanú; žalobkyňa je tak aj naďalej zmluvne viazaná poskytnuté peňažné prostriedky žalovanému vrátiť. 7. Súd prvej inštancie tiež poznamenal, že ak aj zmluva obsahuje nejaké neprijateľné zmluvné podmienky, alebo nespĺňa náležitosti tohto typu zmlúv v zmysle zákona č. 129/2010 Z.z., nespôsobuje to neplatnosť právneho úkonu ako celku; zákon totižto s uvedenými nedostatkami spája iný druh sankcie, a to v zmysle § 11 ods. 1 zákona č. 129/2010 Z.z. bezúročnosť a bezpoplatkovosť poskytnutého úveru. Pokiaľ teda žalobkyňa žiadala určiť celú zmluvu za neplatnú, súd žalobe vyhovel len v časti, a to tak, že určil za neplatnú len časť zmluvy týkajúcu sa dojednania o úrokoch; vo zvyšku žalobu v časti určenia neplatnosti zmluvy zamietol. 8. Súd prvej inštancie následne podrobil predmetnú zmluvu súdnemu prieskumu v rámci ochrany spotrebiteľa z hľadiska jej jednotlivých ustanovení a poukázal na rozsudok Súdneho dvora EÚ z 27.2.2014 vo veci sp. zn. C-470/12, bod 41, v ktorom súdny dvor výslovne deklaroval, že „možnosť súdu skúmať nekalú povahu podmienky aj bez návrhu predstavuje vhodný prostriedok na dosiahnutie výsledku stanoveného v článku 6 smernice 93/13/EHS, teda zabránenie tomu, aby bol jednotlivý spotrebiteľ viazaný nekalou podmienkou, a zároveň na dosiahnutie cieľa stanoveného v článku 7 tejto smernice, pretože takéto preskúmanie môže mať odradzujúci účinok smerujúci k ukončeniu používania nekalých podmienok v zmluvách uzavretých so spotrebiteľmi zo strany predajcov alebo dodávateľov.“ V zmysle článku 6 ods. 1 Smernice Rady 93/13/EHS o nekalých podmienkach v spotrebiteľských zmluvách a v zmysle § 298 ods. 1 C.s.p. sa preto zaoberal otázkou, či zmluvné podmienky inkorporované do štandardnej spotrebiteľskej zmluvy nepredstavujú neprimerané zmluvné podmienky v neprospech spotrebiteľa, pričom zistil, že zmluva na predpísanom tlačive obsahovala povinnosť spotrebiteľa vždy spolu s úrokom z úveru (ako súčasť odplaty a celkových nákladov spojených s úverom) vrátiť, resp. zaplatiť veriteľovi aj administratívne náklady na vypracovanie a uzavretie zmluvy o spotrebiteľskom úvere spolu so všetkou administratívou s tým spojenou vo výške, ktorá bola vždy podľa konkrétnej výšky istiny doplnená do pripraveného rámčeka predtlačeného na zmluve. Tieto poplatky boli v zmluve nazvané „administratívny poplatok“. Súd prvej inštancie požadovanie úhrady administratívneho poplatku vyhodnotil za neprijateľnú zmluvnú podmienku, keďže dodávateľ vyžaduje od spotrebiteľa splnenie finančného záväzku za plnenie, ktoré mu po materiálnej stránke nie je dodané. Zdôraznil, že pri poplatkoch zo spotrebiteľského úveru je totiž nevyhnutné, aby sa nimi platilo skutočné plnenie spotrebiteľovi a v jeho záujme. Poukázal pritom na rozhodnutie Vrchného krajinského súdu v Karlsruhe sp. zn. AZ17U192/2010 zo dňa 3.5.2010, v zmysle ktorého poplatky za spracovanie pri poskytnutí spotrebiteľského úveru sú neprijateľné. V danom prípade považoval navyše za zarážajúce, že pri úvere 1.000 eur administratívny poplatok predstavoval sumu až 735,80 eura. Súd prvej inštancie poukázal na to, že žalovaný súdu nepreukázal, ani nezdôvodnil, z čoho tak vysoký administratívny poplatok skutočne pozostáva a aké boli jeho skutočné administratívne náklady spojené s vopred pripravenou formulárovou zmluvou, ktorú žalovaný používa bežne pri uzatváraní zmluvných vzťahov so spotrebiteľmi. Súd prvej inštancie preto skonštatoval, že takáto podmienka vytvára značnú nerovnováhu v neprospech spotrebiteľa, preto vo svojom výroku predmetnú zmluvnú podmienku označil za neprijateľnú, a teda neplatnú. Súčasne zdôraznil, že žalovaný nepreukázal, že zmluvná podmienka bola dojednaná individuálne. 9. Vo vzťahu k posúdeniu, či úver zo Zmluvy o spotrebiteľskom úvere je bezúročný a bez poplatkov z dôvodu absencie povinných náležitostí podľa § 9 ods. 2 zákona č. 129/2010 Z.z., dospel súd prvej inštancie k záveru, že predmetná zmluva o spotrebiteľskom úvere neobsahuje náležitosť podľa § 9 ods. 2 písm. i) zákona č. 129/2010 Z.z., a to údaj o úrokovej sadzbe úveru, vzhľadom na konštatovanú neplatnosť dojednania o úrokoch v zmluve; ďalej neobsahuje náležitosť podľa § 9 ods. 2 písm. j) zákona č. 129/2010 Z.z. - ročnú percentuálnu mieru nákladov, keď vychádzal z toho, že žalovaný so žalobkyňou v danej veci uzavreli jednak zmluvu o spotrebiteľskom úvere splatnom jednorázovo a súčasne (v ten istý deň ako bola uzavretá zmluva o spotrebiteľskom úvere) aj dohodu o plnení v splátkach (toho istého spotrebiteľského úveru). V zmysle tejto dohody sa žalobkyňa zaviazala úver splácať v 12 pravidelných mesačných splátkach po 164 eur vždy k 6. dňu v mesiaci. V rámci takéhoto postupu však došlo aj k zmene RPMN, a to na výšku 304,10 % (ako je uvedené v samotnej dohode). Takouto dohodou si žalovaný zabezpečil v podstate zmenu (nováciu) splácania spotrebiteľského úveru z jednorazového splatenia na splácanie v splátkach. Novačná dohoda o plnení v splátkach je nakoncipovaná tak, že sa nemení celková suma úveru, ani doba splatenia úveru, v dôsledku čoho sa priemerný spotrebiteľ môže mylne domnievať, že sa nemení ani výhodnosť úveru. Reálne, po takejto novácii (zmene) splácania je úver menej výhodný pre spotrebiteľa, čo sa prejaví aj v zmene (zvýšení) RPMN na spotrebiteľský úver. Informácie o zvýšení RPMN v dôsledku zmeny splácania podľa predpripravenej dohody o plnení v splátkach nie sú spotrebiteľovi poskytnuté vopred ešte pred podpísaním zmluvy o príslušnom spotrebiteľskom úvere. Vzhľadom na formulárový charakter zmluvy o spotrebiteľskom úvere a dohody o plnení v splátkach koncipovaných veriteľom, ako aj vzhľadom na ich vecné a časové prepojenie, konanie veriteľa smeruje k tomu, aby dosiahol poskytnutie spotrebiteľského úveru s plnením (splácaním) vo viacerých splátkach, a nie s jednorazovým splatením úveru. Takéto konanie žalovaného vo vzťahu k spotrebiteľovi je v rozpore s požiadavkami odbornej starostlivosti, uvádza spotrebiteľa do omylu v otázke výhodnosti spotrebiteľského úveru a môže spôsobiť, že spotrebiteľ uzavrie zmluvu, ktorú by inak z dôvodu jej menšej výhodnosti, resp. nevýhodnosti neuzavrel a je nekalou obchodnou praktikou. Súd prvej inštancie z uvedeného vyvodil, že v prípade, ak je v zmluve o úvere nesprávne uvedená hodnota RPMN, je potrebné na danú situáciu prihliadať tak, ako keby tento údaj v zmluve uvedený nebol. Z toho dôvodu mal za to, že zmluva neobsahuje ani túto náležitosť. 10. Súd prvej inštancie mal ďalej za to, že zmluva neobsahuje ani náležitosť podľa § 9 ods. 2 písm. k) zákona č. 129/2010 Z.z., a to výšku, počet a termíny splátok istiny, úrokov a iných poplatkov, prípadne poradie, v ktorom sa budú splátky priraďovať k jednotlivým nesplateným zostatkom s rôznymi úrokovými sadzbami spotrebiteľského úveru na účely jeho splatenia. V zmluve (v znení dohody o plnení v splátkach) je určená výška splátky pevnou sumou, a to 164 eur. Z uvedeného mu ale nevyplynula výška a poradie jednotlivých zložiek mesačnej splátky s tým, že spotrebiteľ nemá reálnu možnosť uvedenú výšku si vypočítať, a navyše účelové určenie každej platby si takto určuje veriteľ bez konkrétnej dohody so spotrebiteľom, a to aj na úhradu akýchkoľvek pohľadávok. Žalobkyňa ako spotrebiteľka teda nemala vedomosť z akých položiek a v akej výške pozostáva navýšenie úveru. Skutočnosť akým spôsobom sa platby spotrebiteľa zarátavajú na úhradu istiny, úrokov a poplatkov, považoval pre spotrebiteľa za dôležitú, nakoľko z tejto skutočnosti vie posúdiť výhodnosť, resp. nevýhodnosť poskytovaných úverov. Keďže predmetná Zmluva uvedené určenie neobsahuje, podľa súdu prvej inštancie nebola splnená ani podmienka § 9 ods. 2 písm. k) zákona č. 129/2010 Z.z. 11. Na uvedenom základe súd prvej inštancie v zmysle § 52 ods. 1, ods. 3, ods. 4, § 52a ods. 1, ods. 2, § 53 ods. 1, § 53 ods. 2, ods. 3, ods. 5, ods. 6, § 3 ods. 1, § 37 ods. 1, § 39, § 41 Občianskeho zákonníka, § 1 ods. 2, § 2 písm. a), písm. b), písm. d), § 7 ods. 1, § 9 ods. 2, § 11 ods. 1 zákona č. 129/2010 Z.z., § 137 písm. c) a § 298 ods. 1, ods. 2 C.s.p. určil, že zmluva o spotrebiteľskom úvere je v časti dojednaných úrokov neplatná, zmluvná podmienka v časti dojednaných nákladov za vypracovanie a uzavretie zmluvy je neprijateľná a že poskytnutý úver je bezúročný a bez poplatkov; vo zvyšku žalobu zamietol. O trovách konania rozhodol podľa § § 262 ods. 1 v spojení s § 255 ods. 1 C.s.p. a v konaní úspešnej žalobkyni priznal nárok na náhradu trov konania v rozsahu 100%, nakoľko bola v konaní neúspešná iba v nepatrnej časti. 12. Proti rozsudku podal žalovaný odvolanie a žiadal napadnutý rozsudok súdu prvej inštancie zrušiť a vrátiť vec na ďalšie konanie. Podstatným zhrnutím skutkových tvrdení a právnych argumentov jeho odvolania (§ 393 ods. 2 C.s.p.) možno konštatovať, že v ňom namietal nesprávne právne posúdenie úveru ako bezúročného a bez poplatkov a nesprávne posúdenie nároku na zaplatenie administratívneho poplatku; bol názoru, že výška, počet a termíny splátok istiny, úrokov a iných poplatkov je jasne uvedená priamo na prednej strane zmluvy o spotrebiteľskom úvere, nemožno preto hovoriť o absencii výšky, počtu a termínu splátok istiny, úrokov a iných poplatkov. Dlžník sa zmluvou o spotrebiteľskom úvere zaviazal k úhrade jednej splátky vo výške 1.968 eur s termínom splatnosti 6.9.2015. Následne požiadal v ten istý deň o možnosť využitia splátkového kalendára - dohody o plnení v splátkach; s predmetnou dohodou bol oboznámený, na znak čoho ju podpísal, a preto mal vedomosť aj o existencii náležitosti, ktoré v nej následne boli uvedené. Spotrebiteľ sa zaviazal uhradiť celkovú čiastku v 12 pravidelných mesačných splátkach vo výške 164 eur, vždy k 6. kalendárnemu dňu v mesiaci, počnúc dňom 6.10.2014 do 6.9.2015; nemožno preto hovoriť o absencii výšky, počtu a termínu splátok istiny, úrokov a iných poplatkov. Poukázal na to, že žalobkyňa bola pri podpise zmluvy upovedomená aj o rozdielnej, nie však nesprávne uvedenej RPMN. Upriamil pozornosť na zákon č. 129/2010 Z.z., ktorý jasne hovorí o bezúročnosti a bezpoplatnosti zmluvy o spotrebiteľskom úvere v prípade RPMN, ktorá je uvedená nesprávne alebo absentuje. Nakoľko nebol naplnený ani jeden z uvedených prvkov, mal za to, že nemožno považovať zmluvu za bezúročnú a bez poplatkov. Nemožno tiež hovoriť o uvádzaní do omylu, pretože dlžníkovi bol jasne vysvetlený rozdiel medzi RPMN v prípade, ak si požiada o uplatnenie splátkového kalendára a nedodrží splátku tak, ako sa uvádza na prednej strane zmluvy. Súd prvej inštancie preto nesprávne posúdil úver za bezúročný a bez poplatkov, nakoľko zmluva obsahuje všetky obligatórne náležitosti vyžadované zákonom o spotrebiteľských úveroch, a teda všetky taxatívne náležitosti uvedené v zákone o spotrebiteľských úveroch, ktorých absencia má za následok bezúročnosť a bezpoplatkovosť. Poukázal na to, že právny úkon je prejav slobodnej vôle smerujúci ku vzniku, zmene, zániku práv a povinností, a to na základe prejavu navonok, teda v tomto prípade podpisom zmluvy o úvere a dohody o plnení v splátkach. V prípade porušenia Dohody o splátkach sa dlh stáva splatným v zmysle zmluvy o úvere, z čoho nevyvrátiteľne vyplýva, že spolu súvisia a vzájomne sa podmieňujú. Rovnako je v zmluve o úvere jasne uvedené, že dlh sa stáva splatným, ak nie je ustanovené inak - 6.9.2015. Podľa dohody o splátkach spotrebiteľ berie na vedomie, že výška RPMN sa vypočíta v zmysle Zákona o spotrebiteľských úveroch podľa vzorca uvedeného vo Všeobecných podmienkach poskytnutia spotrebiteľského úveru a je vo výške 304,10 %. Argumentoval tým, že dohoda o splátkach oprávňuje spotrebiteľa plniť v splátkach (nie jednorazovo tak, ako je to ustanovené v zmluve o úvere), na základe ktorých logicky vzrastá aj RPMN; to znamená, že RPMN vo výške 96,80 % stanovená v zmluve o úvere je hodnota vypočítaná pre prípad splatenia úveru v jednej splátke, naproti tomu RPMN vo výške 304,10 % dohodnutá v dohode o splátkach predstavuje RPMN vypočítanú v prípade spotrebiteľa, ktorý požiadal o plnenie v splátkach tak, ako je tomu aj v predmetnom prípade. Vzorec výpočtu RPMN je naviac jasne a zreteľne uvedený vo Všeobecných podmienkach poskytnutia spotrebiteľského úveru. 13. Vo vzťahu k úroku uviedol, že podľa § 53 ods. 6 Občianskeho zákonníka, účinného v čase uzavretia zmluvy o úvere, ak predmetom spotrebiteľskej zmluvy je poskytnutie peňažných prostriedkov, nesmie odplata prevyšovať najvyššiu prípustnú odplatu, ktorú možno od spotrebiteľa pri poskytnutí peňažných prostriedkov požadovať. Odplatu, podrobnosti o stanovení odplaty, kritériách jej stanovenia a najvyššiu prípustnú výšku odplaty, ustanovuje vykonávací predpis. Ozrejmil, že vykonávacím predpisom je § la ods. 1 nariadenia vlády č. 87/1995 Z.z. Namietal, že úrok nie je odplatou pri poskytnutí peňažných prostriedkov, ale je odplatou, ktorá sa platí pri užívaní alebo v súvislosti s vrátením peňažných prostriedkov. V prípade úroku ide o plnenie, ktoré je dohodnuté pri podpise spotrebiteľskej zmluvy, ale nie je spojené s poskytnutím peňažných prostriedkov z dôvodu, že je spojené s užívaním a vrátením peňažných prostriedkov; úrok nie je vyžadovaný pri poskytnutí peňažných prostriedkov, ale až po poskytnutí peňažných prostriedkov. Poukázal a to, že v zmluve je odplata pri poskytnutí peňažných prostriedkov 735,80 eur, čo predstavuje RPMN vo výške 96,80 %. V zmluve o úvere spotrebiteľ zobral na vedomie, že výška priemernej hodnoty RPMN na poskytnutý spotrebiteľsky úver platnej ku dňu podpísania zmluvy o spotrebiteľskom úvere je 44,26 %. Z vyššie uvedeného jednoznačne vyplýva, že výška odplaty pri poskytnutí peňažných prostriedkov je v súlade s nariadením a neprevýšila dvojnásobok priemerných hodnôt RPMN, ako aj uvedenie priemernej ročnej RPMN. 14. Nesúhlasil s názorom súdu prvej inštancie o nepomernej výške poplatku za poskytnutie úveru; svoj nesúhlas opieral o tvrdenie, že je nebankovým subjektom, ktorého riziko podnikania, ako aj podnikateľské náklady sú rozdielne - vyššie oproti bankám. Bolo na dobrovoľnom rozhodnutí dlžníčky, či na podmienky úverovej zmluvy pristúpi alebo nie. Výška poplatku je v zmluve o úvere dostatočne jasne uvedená, výrazne napísaná, je uvedená hneď pri sume poskytnutého úveru; dlžníčka teda musela vedieť posúdiť hodnotu protiplnenia a mala okamžite pri podpisovaní zmluvy o úvere vedomosť, aká je cena úveru. V prípade, že po podpise zmluvy o spotrebiteľskom úvere nadobudla pocit, že podpísala nevýhodnú zmluvu alebo že odplata, úrok či RPMN je vysoká, mala právo odstúpiť od zmluvy bez uvedenia dôvodu do 14 kalendárnych dní odo dňa uzavretia zmluvy o spotrebiteľskom úvere; uvedené právo nevyužila, z čoho jednoznačne vyplýva, že súhlasila s obsahom zmluvy o spotrebiteľskom úvere a so všetkými podmienkami poskytnutia spotrebiteľského úvere. Bol názoru, že dohodnutá výška poplatku nie je neprimeraná a nie je ani v rozpore so zásadami poctivého obchodného styku, resp. dobrými mravmi, a to aj vzhľadom na skutočnosť, že žalovaný poskytuje úvery z vlastných zdrojov, nevyžaduje zabezpečenie pri poskytnutí úveru, vzhľadom na podmienky, za ktorých poskytol úver žalobkyni (poskytovanie úveru na adrese trvalého alebo prechodného bydliska povinnej) a s ohľadom na ďalšie obchodné riziko žalovaného. Zdôraznil, že slovenské právo a slovenský zákonodarca poplatok za spracovanie zmluvy nielenže pripúšťa, ale aj výslovne uvádza, pričom v čase uzavretia zmluvy o úvere neexistoval a nebol účinným žiaden všeobecne záväzný právny predpis, podľa ktorého by bola stanovená maximálna prípustná výška úrokov za poskytnutie peňažných prostriedkov. Pokiaľ by sa teda malo vychádzať z § 53 ods. 6 Občianskeho zákonníka, podľa ktorého ak predmetom spotrebiteľskej zmluvy je poskytnutie peňažných prostriedkov, nesmie odplata podstatne prevyšovať odplatu obvykle požadovanú na finančnom trhu za spotrebiteľské úvery v obdobných prípadoch, je potrebné pri posudzovaní obdobnosti prípadov prihliadať najmä na finančnú situáciu spotrebiteľa, spôsob a mieru zabezpečenia jeho záväzku, objem poskytnutých peňažných prostriedkov a lehotu splatnosti. Dôkazné bremeno pritom v otázke primeranosti odplaty znáša žalobca, a nie žalovaný. Žalobca teda musí preukázať, že v čase a mieste uzavretia zmluvy o úvere išlo o odplatu, ktorá výrazne (podstatne) vybočovala z trhového priemeru odplát poskytovaných inými subjektmi poskytujúcimi financovanie z vlastných zdrojov (tak ako žalovaný). Pokiaľ sa žalobkyňa dovoláva údajov výlučne bánk, koná tak v priamom rozpore s § 53 ods. 6 Občianskeho zákonníka, podľa ktorého je ako merítko považovaná odplata obvykle požadovaná na finančnom trhu, t. j. nielen bankami, ale aj inými účastníkmi finančného trhu; definovanie výšky odplaty odkazom na údaje bánk bolo možné len na základe § 53 ods. 6 Občianskeho zákonníka, účinného do 31.10.2008, resp. do 31.05.2010. Žalobkyňa sa navyše opiera o úrokovú sadzbu stanovenú pre banky, ktorá je nižšia, pričom správne by mala prihliadať na úrokovú sadzbu stanovenú spoločne pre banky, nebankové, leasingové a iné spoločnosti, pod ktoré spadá aj žalovaný. Vyslovil presvedčenie, že prevýšenie odplaty je možné a zákon zakazuje len také prevýšenie, ktoré má charakter prevýšenia podstatného a je nutné tiež vziať do úvahy, že v prípade týchto peňažných prostriedkov je v porovnaní s bankami požadované menšie zabezpečenie a požiadavky klientov sú vybavované omnoho pružnejšie, ako tomu býva u konzervatívnejších bánk, čo je ale vzhľadom na ich zameranie pochopiteľné. Preto mal za logické, že s ohľadom na výrazne vyššie podnikateľské riziko sú úroky požadované týmito nebankovými veriteľmi tiež vyššie ako obvyklé bankové úroky. Pre zistenie obvyklého úroku pre tento typ pôžičky je nutné zistiť, aká výška úrokov bola požadovaná obdobnými podnikateľskými subjektami v prípade zmlúv o krátkodobej pôžičke a úvere v určitom období. 15. Žalovaný namietal, že neprijateľnosť poplatku nie je možné vyvodiť ani zo zákona č. 129/2010 Z.z., ktorý v § 9 ods. 10 „veriteľovi zakazuje požadovať od spotrebiteľa úhradu poplatkov, náhradu nákladov alebo inú odplatu za vedenie, evidenciu alebo správu spotrebiteľského úveru alebo účtu alebo zrušenie účtu, na ktorom je vedený spotrebiteľský úver a ktorého zriadenie alebo vedenie je podmienkou poskytnutia spotrebiteľského úveru alebo poskytnutia spotrebiteľského úveru za ponúkaných podmienok; to neplatí, ak ide o účet podľa § 708 až 715 Obchodného zákonníka, osobitného zákona alebo o osobitnú službu, ktorá nie je podmienkou úverového vzťahu a ktorej podmienkou poskytnutia je písomný súhlas spotrebiteľa.“ Zákonodarca explicitne vymenúva poplatok alebo náhradu nákladov len za vedenie, evidenciu, správu úveru, resp. účtu alebo jeho zrušenie, nie však poplatok za vypracovanie a uzatvorenie zmluvy o úvere, z čoho výkladom a contrario vyplýva, že takýto poplatok je v zmysle zákona č. 129/2010 Z.z. prípustný. Z uvedeného vyvodil, že slovenské právo a slovenský zákonodarca poplatok za spracovanie zmluvy nielenže pripúšťa, ale aj výslovne uvádza. Mal za zo, že už zo samotného znenia § 53 Občianskeho zákonníka vyplýva, že neprijateľné podmienky sa nevzťahujú na cenu, ak je táto dojedná jasne a zrozumiteľne; a teda, pokiaľ ide o cenu úveru, ktorej súčasťou sú aj náklady na vypracovanie a uzatvorenie zmluvy o úvere spolu s administratívou s tým spojenou, samu osebe ju nemožno posudzovať z toho hľadiska, že by spôsobovala nerovnováhu v právach a povinnostiach zmluvných strán. Príslušný poplatok úveru ako cena za poskytnutie úveru je vždy dojednaná určito, jasne a zrozumiteľne, vopred a bez toho, aby prišlo k jej zvýšeniu. Pri stanovení ceny úveru vo forme príslušného poplatku žalovaný musí brať do úvahy všetky svoje náklady, ktoré mu v súvislosti s poskytnutím úveru vzniknú a cenu úveru stanoviť tak, aby dosiahol zisk a nebol stratový; náklady žalovaného pozostávajú najmä z provízie mandatára, jeho cestovných a iných prevádzkových nákladov, vrátane nákladov na pohonné hmoty a služby mobilného operátora, ako aj náklady na právne služby a ďalšie náklady spojené s administratívou spojenou s vypracovaním a uzatvorením zmluvy o úvere. Klientom žalovaného je teda v súvislosti s poskytnutím úveru poskytnutý absolútny servis a práve náklady na tento servis sa odrážajú v hodnote nákladov na vypracovanie a uzatvorenie zmluvy o úvere spolu s administratívou s tým spojenou. Dôvodil, že príslušný poplatok, ktorý predstavuje náklady na vypracovanie a uzatvorenie zmluvy o úvere spolu s administratívou s tým spojenou, nevylučuje nárokovateľnosť splnenia takéhoto záväzku a dojednanie takejto platby ako záväzku nad rámec podstatných náležitostí zmluvy o úvere zákonu neodporuje. Zmluvnú podmienku uvedenú v zmluve o spotrebiteľskom úvere, t. j. „administratívny poplatok za administratívne náklady na vypracovanie a uzatvorenie Zmluvy o spotrebiteľskom úvere spolu so všetkou administratívou s tým spojenou“ nepovažuje preto za neprijateľnú zmluvnú podmienku. Svoj názor podporil poukazom na čl. 4 odsek 2 Smernice Rady 93/13/EHS s tým, že podstatou spotrebiteľského práva nie je a nemôže byť regulácia cien. Ceny sú predmetom voľného pôsobenia ponuky a dopytu. Spotrebiteľovi nie je, a ani nemôže byť odňatá možnosť slobodnej voľby, či určité služby za určitú cenu prijme, alebo službu nevyužije. Predmetom prieskumu nemôžu byť zmluvné dojednania týkajúce sa primeranosti ceny. Ak by takýto prieskum bol prípustný, dochádzalo by k neprimeraným a extrémnym zásahom do trhu a v konečnom dôsledku k regulácii cien všetkých tovarov a služieb v rozpore s čl. 55 ods. 1 Ústavy SR. Z uvedeného mu vyplynulo, že zmluvné dojednanie, ktoré súd prvej inštancie podrobil prieskumu je cenovým dojednaním a vzhľadom na § 53 ods. 1 Občianskeho zákonníka ako aj článku 4 odsek 2 Smernice Rady 93/13/EHS je vylúčené, aby súd preskúmaval primeranosť tohto dojednania. 16. Žalobkyňa vo vyjadrení k odvolaniu naďalej zastávala názor, že v zmluve absentujú náležitosti v zmysle § 11 ods. 1 písm. b) zákona č. 129/2010 Z.z. a že tvrdenia žalovaného ohľadom RPMN v podanom odolaní sa navzájom vylučujú. Zmluva obsahuje nesprávnu RPMN, preto sa úver považuje za bezúročný a bez poplatkov. Nesúhlasila s argumentáciou žalovaného, že nenamietala výšku poplatku za poskytnutie úveru, pretože nemala možnosť zmluvu pripomienkovať; súhlasila s názorom súdu prvej inštancie, že pri porovnaní istiny a poplatku za poskytnutie úveru je zrejmé, že výška poplatku je absolútne neprijateľná. Vo vzťahu k úrokom podčiarkla, že aj keď právne predpisy výslovne nestanovujú maximálnu výšku úrokov zo spotrebiteľského úveru, s odkazom na § 3 ods. 1 a § 39 Občianskeho zákonníka nemôže ich výška závisieť iba od dohody. Dohoda o úrokoch bez ohľadu na to, či sa jedná o zmluvu spotrebiteľskú alebo nie, podlieha súdnej kontrole vo svetle imperatívu dobrých mravov. Svoj názor podporila odkazom na rozhodnutia súdov v obdobných veciach a v tejto súvislosti poukázala na princíp právnej istoty. 17. Odvolací súd viazaný rozsahom a dôvodmi odvolania (§ 379, § 380 ods. 1 Civilného sporového poriadku, ďalej len „C.s.p.“), preskúmal napadnutý rozsudok, prejednal odvolanie žalovaného bez nariadenia odvolacieho pojednávania podľa § 385 ods. 1 a contrario C.s.p. a dospel k záveru, že rozsudok súdu prvej inštancie je v napadnutých častiach, t.j. vo výrokoch I., II., III. a V. vecne správny (§ 387 ods. 1 C.s.p.). Rozsudok verejne vyhlásil 26.2.2019 (§ 219 ods. 3 C.s.p.). 18. V prejednávanej veci sa žalobkyňa domáhala určenia neplatnosti zmluvy o spotrebiteľskom úvere a určenia, že poskytnutý úver je bezúročný a bez poplatkov, t. j. určenia právnej skutočnosti. Súd je povinný ex offo (aj bez námietky odvolateľa) skúmať splnenie procesných podmienok prejednania určovacích žalôb počas celého konania. Nakoľko s účinnosťou od 1.1.2018 došlo k zmene § 11 zákona č. 129/2010 Z.z., podľa ktorého sa spotrebiteľ môže žalobou pred súdom domáhať určenia neplatnosti zmluvy o spotrebiteľskom úvere alebo určenia bezúročnosti a bezpoplatkovosti poskytnutého spotrebiteľského úveru, otázku procesnej prípustnosti určovacej žaloby ako spor rozhodujúcu otázku už odvolací súd, skúmať nemôže; procesná prípustnosť žaloby v prejednávanej veci vyplýva z osobitného predpisu. 19. Vo vzťahu k podstatným tvrdeniam žalovaného v odvolaní (ktoré v súhrne spochybňujú vecnú správnosť rozsudku súdu prvej inštancie v napadnutých častiach, nakoľko má vychádzať z nesprávneho právneho posúdenia veci pri nesprávnych skutkových zisteniach), s ktorými sa odvolací súd musí v odôvodnení vysporiadať (§ 387 ods. 3 C.s.p.) hodno podotknúť, že s poukazom na správne vyhodnotenie skutkových a právnych okolností vedúcich k určeniu čiastočnej neplatnosti zmluvy o spotrebiteľskom úvere v časti dojednaných úrokov, k určeniu neprijateľnej zmluvnej podmienky v časti dojednaných nákladov za vypracovanie a uzavretie zmluvy („administratívnych poplatkov“) a k určeniu, že úver je bezúročný a bez poplatkov, ide o argumentáciu odvolateľa vcelku nedôvodnú. Súd prvej inštancie v preskúmavanej veci totiž vykonal náležité dokazovanie potrebné na zistenie rozhodujúcich skutočností dôležitých pre posúdenie dôvodnosti žaloby (týkajúcej sa napadnutých častí rozsudku), ako aj na relevantnosť tvrdení žalovaného z hľadiska skutočností uvádzaných na svoju obranu. 20. Súd prvej inštancie dospel k správnemu právnemu záveru, že uzavretá zmluva medzi žalobkyňou a žalovaným má povahu spotrebiteľskej zmluvy, predmetná skutočnosť nebola v konaní ani sporná. Na zdôraznenie správnosti rozsudku v jeho napadnutej časti o neplatnosti dojednaného úroku, odvolací súd uvádza, že niet pochýb o tom, že úroky z úveru sú predmetom zmluvnej voľnosti medzi účastníkmi, To však neznamená, že možno dohodnúť úroky v akejkoľvek výške. Dohoda o úrokoch (odplate) musí byť v súlade s § 39 Občianskeho zákonníka, teda nesmie sa priečiť dobrým mravom. Závisí preto od rozhodnutia súdu, aby v konkrétnom prípade ustálil, či výška dohodnutých úrokov, je alebo nie je v súlade s dobrými mravmi. Z uvedeného vyplýva, že zásada zmluvnej voľnosti v súkromnom práve nie je absolútna a obmedzenie nachádza (z hľadiska obsahovej náplne právnych úkonov) aj pri aplikácii korektívu rozporu s dobrými mravmi. Usmerňovanie zásady zmluvnej voľnosti prostredníctvom uvedeného korektívu (ako aj pri zákonnom zákaze) nepochybne prispieva k spoločenskej a právnej akceptácii zásady zmluvnej spravodlivosti v súkromnom práve. 21. Pokiaľ ide o primeranosť dohodnutej výšky zmluvných úrokov súdna prax je jednotná v tom, že za neprimeranú výšku úrokov, a teda v rozpore s dobrými mravmi, možno spravidla považovať takú výšku úroku, ktorá podstatne presahuje úrokovú mieru v dobe dojednania obvyklú, určenú najmä s prihliadnutím k najvyšším úrokovým sadzbám, uplatňovaným bankami pri poskytovaní úverov alebo pôžičiek (pozri rozsudok Najvyššieho súdu SR zo dňa 26.4.2012, sp. zn. 5 Cdo 26/2011). Hranica „mravnosti úroku“ je tolerovaná do výšky trojnásobku úrokovej miery pri úveroch obvykle poskytovaných bankami s prihliadnutím k najvyšším úrokovým sadzbám bánk. Záver súdu prvej inštancie o neprimeranosti dohodnutého úroku presahujúceho trojnásobok najvyššej úrokovej sadzby poskytovanej v čase uzatvorenia zmluvy bankami, je preto správny; korektív „mravnosti a dovolenosti“ bol v čase uzatvorenia zmluvy limitovaný aj zákonným obmedzením vyplývajúcom z § 53 ods. 6 Občianskeho zákonníka v spojení s vykonávacím právnym predpisom, konkrétne § 10d ods. 2 nariadenia vlády SR č. 87/1995 Z.z., podľa ktorého ak dôjde k poskytnutiu peňažných prostriedkov v období po 31. máji 2014 a pred 1. septembrom 2014, odplatou sa na účely toho nariadenia vlády rozumie odplata obvykle požadovaná bankami a pobočkami zahraničných bánk podľa § 1 ods. 1 až 3 za úvery alebo pôžičky v čase uzavretia spotrebiteľskej zmluvy a za najvyššiu prípustnú výšku odplaty sa považuje odplata, ktorá nesmie prevyšovať dvojnásobok úrokových mier úverov pre domácnosti zverejňovaných na webovom sídle Národnej banky Slovenska ako súčasť úrokovej štatistiky za prvý mesiac kalendárneho štvrťroka predchádzajúceho uzavretiu spotrebiteľskej zmluvy; úverom alebo pôžičkou sa rozumie aj obdobný produkt, ktorý je svojou povahou najbližší forme poskytovania peňažných prostriedkov spotrebiteľovi. V uvedenom kontexte odvolací súd pripomína, že v zmysle úrokovej štatistiky zverejnenej na webovom sídle Národnej banky Slovenska úroková miera úverov pre domácnosti za prvý mesiac kalendárneho štvrťroka predchádzajúceho uzavretiu spotrebiteľskej zmluvy bola 8,25 % ročne; žalovaný mohol teda v čase uzavretia zmluvy požadovať odplatu najviac vo výške 16,50 % ročne. Táto najvyššia prípustná odplata predstavuje maximálnu výšku nielen úroku, ktorý žalovaný mohol od žalobkyne požadovať, ale aj percentuálne vyjadrenú najvyššiu prípustnú hodnotu odplaty, ktorú tvorí úrok, poplatky a akékoľvek iné odplatné plnenia alebo iné náklady, ktoré sú dohodnuté pri podpise spotrebiteľskej zmluvy a ktoré sú spojené s poskytnutím peňažných prostriedkov alebo vyžadované pri poskytnutí peňažných prostriedkov (§ 1 ods. 1 nariadenia vlády č. 87/1995 Z.z.). Je nepochybné, že žalovaným dohodnutý úrok, ako aj celková odplata (úrok spolu s dohodnutým poplatkom) vysoko presahujú najvyššiu prípustnú výšku odplaty určenú v rozhodnom období pre spotrebiteľské úvery. Akákoľvek polemika žalovaného v podanom odvolaní ohľadom primeranosti dohodnutého úroku, či poplatku za poskytnutie úveru, je preto bez právnej relevancie. Rovnako poukaz žalovaného na § la ods. 1 nariadenia vlády SR č. 87/1995 Z.z., ktorý nadobudol účinnosť až 1.9.2014, t. j. po uzavretí zmluvy; na prejednávanú vec preto predmetné ustanovenie nedopadá. Pre úplnosť však odvolací súd uvádza, že výška odplaty požadovaná žalovaným presiahla aj maximálnu výšku odplaty určenú podľa tohto, neskôr platného ustanovenia nariadenia vlády. 22. V nadväznosti na predchádzajúce právne východiská odvolací súd považuje za správny aj záver súdu prvej inštancie, ktorý dojednanie v časti administratívneho poplatku vyhodnotil za neprijateľnú zmluvnú podmienku. Odvolací súd upriamuje pozornosť na to, že namietané dojednanie administratívneho poplatku podlieha nielen zákonnej regulácii (ako už bolo uvedené vyššie), ktorá okolnosť sama osebe môže byť dôvodom čiastočnej neplatnosti zmluvy, ale i súdnemu prieskumu v zmysle § 53 ods. 1 Občianskeho zákonníka, ktorý rovnako sankcionuje neprijateľné zmluvné podmienky ich absolútnou neplatnosťou. Podľa názoru odvolacieho súdu je nesporné, že administratívny poplatok nie je hlavným predmetom plnenia zmluvy o spotrebiteľskom úvere, nepredstavuje cenu hlavného predmetu plnenia; týmto je úver a úrok. Administratívny poplatok, ktorý bola žalobkyňa povinná zaplatiť žalovanému vo výške 735,80 eura pri úvere 1.000 eur, je neprimerane vysoký, nevyjadruje žiadnu protihodnotu toho, čo ním má byť poskytnuté; viaže sa na bližšie neurčené a neurčité náklady „na vypracovanie a uzatvorenie zmluvy spolu so všetkou administratívnou agendou s tým spojenou“; tieto náklady nie sú ničím preukázané ani v zmluve riadne odôvodnené; takto dohodnutý administratívny poplatok navyšuje odmenu žalovaného za poskytnutie úveru, ktorú žalobkyňa nemohla nijakým spôsobom ovplyvniť, čím spôsobuje značnú nerovnováhu v právach a povinnostiach zmluvných strán. Odvolací súd preto nemá žiadnu pochybnosť o tom, že sa jedná o neprijateľnú zmluvnú podmienku. 23. K námietke žalovaného ohľadom posúdenia poskytnutého úveru ako bezúročného a bez poplatkov odvolací súd uvádza, že zmluva o spotrebiteľskom úvere musí spĺňať zákonom predpísané náležitosti uvedené v § 9 zákona č. 129/2010 Z.z.; tieto náležitosti regulujú formálnu i obsahovú stránku zmluvy a vzhľadom na zvýšený záujem na ochrane spotrebiteľa ako slabšej zmluvnej strany je nedodržanie kľúčových náležitostí zmluvy o spotrebiteľskom úvere sankcionované v zmysle § 11 zákona č. 129/2010 Z.z. Možno prisvedčiť odvolacej námietke žalovaného, že súd prvej inštancie vo vzťahu k § 9 ods. 2 písm. k) zákona č. 129/2010 Z.z. vec neposúdil správne po právnej stránke, keďže vychádzajúc z účelu a zmyslu sledovaného § 9 ods. 2 písm. k) cit. zákona, nie je potrebné, aby zmluva o spotrebiteľskom úvere obsahovala číselné vyjadrenie toho, aká je konkrétna vnútorná skladba tej - ktorej anuitnej splátky; pokiaľ cit. právna norma hovorí o výške, počte a termínoch splátok istiny, úrokov a iných poplatkov, je potrebné ho eurokonformne vykladať tak, že sa tým neustanovuje povinnosť uviesť požadované informácie vo vzťahu ku každej položke (t. j. istine, úrokom a iným poplatkom) osobitne, ale len ich uvedenie v súhrne ku splátke, ktorá zahrňuje istinu, úroky a iné poplatky. Tento eurokonformný výklad § 9 ods. 2 písm. k) zákona č. 129/2010 Z.z. v plnej miere korešponduje s aktuálnou rozhodovacou činnosťou Najvyššieho súdu SR (uznesenie Najvyššieho súdu SR zo dňa 22.2.2018, sp. zn. 3 Cdo 146/2017, uznesenie Najvyššieho súdu SR zo dňa 23.4.2018, sp. zn. 4 Cdo 187/2017, uznesenie Najvyššieho súdu SR zo dňa 22.11.2018, sp. zn. 3 Cdo 45/2018). 24. Odvolací súd sa však nestotožňuje s odvolacími námietkami žalovaného vo vzťahu k ostatným, súdom prvej inštancie posudzovaným náležitostiam zmluvy, pre ktoré súd prvej inštancie vyhodnotil úver ako bezúročný a bez poplatkov v zmysle § 11 ods. 1 zákona č. 129/2010 Z.z. Závery súdu prvej inštancie odvolací súd považuje za správne a riadne odôvodnené. Obzvlášť hodno podotknúť, že pokiaľ žalovaný v podanom odvolaní uvádza, že v zmluve je odplata pri poskytnutí peňažných prostriedkov 735,80 eur, čo predstavuje RPMN vo výške 96,80 %, potvrdzuje tým, že RPMN uvedená v zmluve nie je vypočítaná správne. Žalovaný totiž celkom neopodstatnene popiera, že do výpočtu RPMN nie je potrebné zahrnúť úrok, ktorý bez právne relevantnej a logickej argumentácie nepovažuje za odplatu za poskytnutie úveru. 25. Odvolací súd záverom uvádza, že pokiaľ zmluva uzatvorená medzi stranami sporu vychádzala z predpokladu, že žalobkyňa zaplatí úver 1.000 eur jednou splátkou do 6.9.2015, čomu zodpovedá úrok 232,20 eura, potom ide o úrok vypočítaný za celý rok užívania finančných prostriedkov poskytnutých žalobkyni. V dohode o plnení v splátkach sa ale žalobkyňa zaviazala zaplatiť dlžnú sumu v splátkach, teda postupne, pričom istina sa mala postupne znižovať. Dohoda o plnení toho istého dlhu v splátkach (postupným splácaním a znižovaním dlhu) vylučuje, aby žalobkyňa zaplatila na úroku tú istú sumu, ktorú by inak bola povinná zaplatiť, ak by podľa zmluvy bola oprávnená užívať finančné prostriedky po celé dohodnuté obdobie a dlžnú sumu vrátiť jednorazovo, na konci tohto dohodnutého obdobia. Z uvedeného potom vyplýva, že pokiaľ sa žalobkyňa v zmysle dohody o splátkach zaviazala uhradiť žalovanému celkovú čiastku 1.968 eur v 12-ich pravidelných mesačných splátkach vo výške 164 eur, žalovaným vyčíslený a požadovaný úrok 232,20 eura reálne nemôže zodpovedať dohodnutému úroku 23,22 % ročne a naopak dohodnutému úroku 23,22 % ročne nemôže pri postupnom splácaní úveru zodpovedať požadovaný vyčíslený úrok 232,20 eura. Odrazom uvedeného stavu je výrazné zvýšenie RPMN odzrkadľujúce zrejmú nevýhodnosť poskytnutého úveru, ktorá ale nespočíva v tom, že žalobkyňa sa zaviazala splácať pôvodný záväzok v splátkach ako tvrdil žalovaný (splácanie v splátkach naopak malo pre žalobkyňu privodiť priaznivejšie podmienky), ale v tom, že zmenenými podmienkami splácania pri nezmenenom vyčíslenom úroku, sa úver stal drahším. Takéto konanie žalovaného je bezpochyby nekalou obchodnou praktiku (§ 7 ods. 2 zákona č. 250/2007 Z.z.), ktorá je zakázaná (§ 7 ods. 5 zákona č. 250/2007 Z.z.), o čom svedčí aj rozhodnutie Bankovej rady Národnej banky Slovenska č. GUV-709/2016, zo dňa 7.6.2016, ktorým potvrdila prvostupňové rozhodnutie Národnej banky Slovenska, útvaru dohľadu nad finančným trhom č. OFS-13342/2015-1, zo dňa 23.11.2015 v znení opravy č. OFS-13342/2015-2, zo dňa 7.1.2016 o vydaní predbežného opatrenia, ktorým spoločnosti POHOTOVOSŤ, s.r.o. (veriteľovi v oblasti poskytovania spotrebiteľských úverov a iných úverov pre spotrebiteľov) bolo - podľa § 25 ods. 1 v spojení s § 35e ods. 3 Zákona o dohľade nad finančným trhom - uložené predbežné opatrenie, a to povinnosť zdržať sa používania nekalej obchodnej praktiky spočívajúcej v tom, že so spotrebiteľom je súčasne alebo v bezprostrednej časovej následnosti uzatváraná zmluva o spotrebiteľskom úvere splatnom jednorazovo a dohoda o splátkach toho istého úveru. 26. S poukazom na vyššie uvedené právne východiská, neboli skutočnosti uvádzané žalovaným ďalej spôsobilé zmeniť správnosť záverov rozsudku súdu prvej inštancie v napadnutých častiach, na ktorých založil svoje rozhodnutie. Keďže žalovaný v podanom odvolaní ďalej neuviedol žiadne relevantné skutočnosti, ktorými by preukázal nesprávnosť napadnutého rozhodnutia, odvolací súd ostatné tvrdenia uvádzané v odvolaní nepovažoval za podstatné, t. j. také, ktoré by svojou relevanciou aj v prípade preukázania boli spôsobilé privodiť zmenu napadnutého rozsudku. 27. Žalobca napadol odvolaním rozsudok súdu prvej inštancie v celom rozsahu, teda aj vo výroku, ktorým súd prvej inštancie v zostávajúcej časti zamietol žalobu. 28. Odvolací súd po prejednaní odvolania žalobcu (bez nariadenia pojednávania podľa § 385 ods. 1 C.s.p.) dospel k záveru, že odvolanie je potrebné odmietnuť, pretože podľa § 359 C.s.p. odvolanie môže podať iba strana, v ktorej neprospech bolo rozhodnutie vydané a v zmysle § 386 písm. b) C.s.p. odvolací súd odmietne odvolanie, ak bolo podané neoprávnenou osobou. 29. Osobou oprávnenou podať odvolanie (osobou, ktorej svedčí procesná legitimácia na podanie odvolania) je prioritne tá strana sporu, v ktorej neprospech bolo rozhodnutie vydané (§ 359 C.s.p.); odvolanie podané oprávnenou osobu je podmienkou subjektívnej prípustnosti odvolania, ktorá je spojená s existenciou ujmy spôsobenej napadnutým rozhodnutím. Túto ujmu je potrebné ponímať výlučne z hľadiska procesného, pričom sa musí vychádzať z výroku rozhodnutia napadnutého odvolaním. Odvolanie žalovaného v napadnutej (zamietajúcej) časti bolo podané neoprávnenou osobou, pretože žalovaný napadol odvolaním výrok rozhodnutia súdu prvej inštancie, ktorý nebol vydaný v jeho neprospech. Odvolací súd na uvedenom základe odvolanie žalovaného proti rozsudku súdu prvej inštancie v napadnutej zamietajúcej časti (vo výroku IV.) podľa § 386 písm. b) C.s.p., ako odvolanie podané neoprávnenou osobou odmietol. 30. O nároku na náhradu trov odvolacieho konania odvolací súd rozhodol podľa § 396 ods. 1 C.s.p. v spojení s § 255 ods. 1 C.s.p. a § 262 ods. 1 C.s.p. tak, že žalobkyni priznal proti žalovanému plný nárok na náhradu trov odvolacieho konania, nakoľko mala vo veci plný úspech. 31. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

